Ekhvan aluehallitus hyväksyi talousarvioesityksen ja sopeutustoimet

Etelä-Karjalan hyvinvointialueen (Ekhva) aluehallitus hyväksyi tänään ensi vuoden talousarvion ja taloussuunnitelman vuosille 2026-2032. Lopullisen päätöksen näille antaa aluevaltuusto 9.12.2025.

-Nyt talousarvioon sisältyvät 37 miljoonan euron sopeuttamistoimet kohdentuvat lähes kaikkiin hyvinvointialueen toimintoihin ja saattavat toiminnan ensi kertaa valtion rahoituksen tasolle. Näillä toimilla ei kateta vielä lainkaan alirahoituksesta johtuvia alijäämiä, hyvinvointialuejohtaja Sally Leskinen sanoo.

Alijäämien kattamisen osalta valtuustolle esitetään, että vuosina 2023–2025 kertyneet alijäämät tulevat katetuksi vuoden 2032 loppuun mennessä. Mikäli lisärahoitusta tai rahoituspohjan korjausta muilla toimin saadaan, alijäämät tulevat katetuksi tätä nopeammin.

- Hallitus vahvisti erikseen päätöksellään, että haemme valtiolta lisärahoitusta heti tammikuussa 2026, Leskinen kertoo.

Aluehallitus hyväksyi tänään myös yhteistoimintaneuvottelujen tuloksen ja tulevat sopeutustoimet. Henkilöstövähennysten lisäksi erilaisia toiminnallisia sopeutustoimia on lukuisia. Niiden yhteenveto on esitelty ohessa.

Yhteistoimintaneuvottelujen henkilöstöön kohdentuva lopputulos oli, että yhteensä 398 työpaikkaa joudutaan vähentämään. Vakituisia näistä on 317. Sen lisäksi tehtäviä jätetään täyttämättä 81. Määräaikaisuuksia ei jatketa 140 tehtävän osalta.

Enintään 152 vakituista työpaikkaa vähenee terveydenhuollosta, 90 sosiaalipalveluista sekä 25 hallinnosta ja tukipalveluista. Kokonaismäärään kuuluu myös enintään 50 irtisanomisuhan alla olevaa tehtävää tilanteissa, joissa henkilö ei ota yt:n myötä muuttunutta tehtävää vastaan. Tällaisia tilanteita voivat olla esimerkiksi työntekopaikan tai työaikamuodon muutokset.

-Sopeutusten kohdentaminen on pyritty jakamaan niin, että mikään lakisääteinen palvelu ei kärsi kriittisesti, mutta toki muutoksia on tulossa laajasti eri puolelle. Edellisen kahden vuoden aikana olemme määrätietoisesti rakentaneet organisaation kyvykkyyttä toimintamallien muutokseen ja siksi ajattelemme, että esitetyt sopeuttamistoimet on mahdollista toteuttaa. Tässä mittakaavassa tehtävä sopeutus ei luonnollisesti ole mahdollista toteuttaa jatkamalla samalla tavalla, mutta vähemmällä henkilöstöllä, Leskinen sanoo.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Katso sopeutustoimet tästä